भारतीय जनता पार्टी ने आम चुनावों के लिए कई राज्यों की 52 सीटों के लिए अपने उम्मीदवारों की सूची जारी की है.शनिवार को उम्मीदवार तय करने के लिए नई दिल्ली में भारतीय जनता पार्टी की बैठक हुई जिसके बाद पार्टी नेता अनंत कुमार ने उम्मीदवारों के नामों का एलान किया.कुछ दिनों पहले ही येदियुरप्पा ने अपनी पार्टी का भाजपा में विलय किया था. उन्होंने कर्नाटक में 2008 में बनी पहली भाजपा सरकार का नेतृत्व किया था, लेकिन भ्रष्टाचार के आरोपों में उन्हें 2011 में पद छोड़ना पड़ा था. इसके बाद उन्होंने कर्नाटक जनता पक्ष नाम से अपनी पार्टी बनाई थी.उनकी पार्टी 2013 में हुए विधानसभा चुनाव में कुछ ख़ास प्रदर्शन नहीं कर सकी. उसके बाद से ही उनके घर वापसी के क्यास लगाए जा रहे थे.उम्मीदवारों के नामों की घोषणा करते समय अनंत कुमार ने भ्रष्टाचार के सवालों पर येदियुरप्पा का जमकर बचाव किया. कांग्रेस अकसर येदियुरप्पा को लेकर भाजपा को भ्रष्टाचार के मुद्दे पर घेरती रही है.जाने माने पत्रकार और बीजेपी से राज्यसभा सदस्य चंदन मित्रा अब लोकसभा में जाने की तैयारी कर रहे हैं. पार्टी ने उन्हें पश्चिम बंगाल के हुबली संसदीय सीट से अपना उम्मीदवार बनाया है.पार्टी ने ओड़िशा विधानसभा चुनावों के लिए भी अपने सभी उम्मीदवारों के नामों की घोषणा कर दी है. ओडिशा में आम चुनावों के साथ ही विधानसभा चुनावों के लिए भी वोट डाले जाएंगे. अनंत कुमार ने बताया कि पार्टी की चुनाव समिति की अगली बैठक 13 मार्च को होगी जिसमें कुछ और नाम तय किए जाएंगे.शनिवार को भाजपा नेता सुषमा स्वराज और मुरली मनोहर जोशी के बीच में ही चुनाव समिति की बैठक छोड़ कर चले जाने पर अनंत कुमार ने कहा, “सुषमा जी को भोपाल जाना था और जोशी जी को किसी काम से जाना था.”(बीबीसी हिंदी का एंड्रॉयड मोबाइल ऐप डाउनलोड करने के लिए 



क्लिक करें. आप ख़बरें पढ़ने और अपनी राय देने के लिए हमारे 



फ़ेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)